Dan Ćirila i Metodija: Koje sve praznike obeležava Srbija

Autor fotografije, BBC/Lazara Marinkovic Potpis ispod fotografije, Za novi praznik neće biti parade i slobodnih dana

U Srbiji bi od sledeće godine mogao da se obeležava novi državni praznik - Dan slovenske pismenosti.

Ukoliko skupština izglasa predlog vlade, biće upisan na spisak državnih praznika i Dan Ćirila i Metodija - 24. maj.

Praznovaće se radno.

Državni praznici u Srbiji obeležavaju se i kao radni i kao neradni dani, uz jedan ili dva slobodna dana.

Nova godina, Praznik rada, Dan pobede i Dan primirja u Prvom svetskom ratu su neradni, kao i verski praznici Božić i Uskrs.

Radno se obeležavaju Dan duhovnosti, Vidovdan, Dan sećanja na žrtve holokausta, genocida i drugih žrtava fašizma u Drugom svetskom ratu i Dan sećanja na srpske žrtve u Drugom svetskom ratu.

U ovu grupu bi mogao da se svrsta i budući Dan slovenske pismenosti.

Šta kažu građani - da li se u Srbiji previše praznuje?

Beograđanin Vukašin Vujić nije čuo najavu o novom prazniku, ali misli da je spisak državnih praznika već dovoljno dug.

„Jedna kraljica je rekla za Srbe da su mnogo lenj narod koji samo izmišlja praznike. Mislim da nam ne treba novi praznik", kaže Vujić za BBC na srpskom.

On trenutno nije zaposlen, ali mu najava o novom prazniku, koji je pre svega verski, ne zvuči dobro.

„Šta je s ljudima koji nisu vernici ili su druge veroispovesti, zašto i oni moraju da slave isti praznik?

„Mislim da bi trebalo odrediti broj neradnih dana na godišnjem nivou i da svaka firma odlučuje o tome koje će dane proglasiti neradnim", kaže Vujić.

Potpis ispod fotografije, Ćirilo i Metodije stvorili su glagoljicu, a Kliment i Naum ćirilicu

I dok Vukašin nije baš najsrećniji novom najavom, ona je obradovala penzionerku Ljiljanu Pavlović.

Ipak, ona kaže da Srbija ima dovoljno neradnih državnih praznika i da ne treba povećavati broj neradnih dana.

„Čula sam da uvodimo novi praznik i ne mislim da mora da se proslavlja neradno.

„Mada, ja sam penzionerka, meni je svaki dan praznik. Zaposleni verovatno ne misle isto", kaže za BBC Ljiljana Pavlović.

Ko šta praznuje u regionu

Srbija prema zakonu ima pet državnih i dva verska praznika koje obeležava neradno i još četiri za koje nema slobodnih dana.

Pošto se neki praznuju više dana, zbog državnih praznika zaposlenima, đacima, studentima na raspolaganju je deset slobodnih dana godišnje.

Manje od Srba praznuju Crnogorci, bar kada je o broju praznika reč. Hrvati praznuju više.

U Crnoj Gori neradno se obeležavaju Dan nezavisnosti, Dan državnosti, Praznik rada i Nova godina.

Državni i drugi praznici u toj zemlji praznuju se dva dana.

Neradni su i verski praznici - pravoslavni i katolički Božić i Uskrs, Ramazamski Bajram, Kurban Bajram, rimokatolički Dan svih svetih, kao i jevrejska Pasha i Jom Kipur.

Situacija je nešto komplikovanija u Bosni i Hercegovini.

U toj zemlji ne postoji zakon o državnim praznicima, pa se državni praznici razlikuju u Federaciji BiH, Republici Srpskoj, ali i po distriktima.

Ono što svi slave neradno su Nova godina i Praznik rada. Zajednički je i Dan pobede nad fašizmom, ali za njega nema slobodnih dana.

Na spisku praznika pojedinim delovima ove države su i Dan nezavisnosti BiH, Dan zasedanja ZAVNOBIH-a tokom Drugog svjetskog rata u Mrkonjić Gradu i Dan potpisivanja Opšteg okvirnog sporazuma za mir u BiH u gradu Dejtonu.

Autor fotografije, AFP Potpis ispod fotografije, Uskrs je svuda državni praznik

Na spisku su i verski praznici - pravoslavni i katolički Božić i Uskrs, Ramazanski Bajram i Kurban Bajram.

Dok srpski parlament tek treba da odluči o novom prazniku, Makedonci već slave Dan Ćirila i Metodija.

Osim toga slavi se i Dan Republike, Dan nezavisnosti, Dan nacionalnog ustanka, Dan makedonske revolucionarne borbe i Sveti Kliment Ohridski.

Praznuje se i za Novu godinu i 1. maj, a dug je i spisak verskih neradnih praznika u zavisnosti od verske pripadnosti.

Hrvati - broj jedan

Na prvom mestu po broju praznika u regionu nalazi se Hrvatska.

Osim „univerzalnih" - Nove godine i Dana rada, u ovoj državi se praznuju Sveta tri kralja, Uskrs, Božić, Dan borbe protiv fašista, Dan državnosti, Dan pobede i domovine, Velika gospa, Dan nezavisnosti i Svi sveci.

Oni se praznuju neradno.

Obeležavaju se i Dan hrvatskih žrtava u borbi za slobodu i nezavisnost i Dan hrvatskog sabora.

Radno ili neradno - svejedno je

U predlogu vlade Srbije da se Dan Ćirila i Metodija obeležava kao državni praznik piše da će se ovim praznikom obeležavati Dan slovenske pismenosti i kulture, koju su utemeljili ovi slovenski prosvetitelji.

Na redu je parlament koji treba da izglasa ove zakonske izmene.

Mirjana Marinković je nezaposlena i to da li će se i kako obeležavati novi praznik joj nije bitno.

„Često mnogi za državne praznike rade.

„Ne mogu da kažem da li malo ili previše praznujemo, jer je sve to relativno. Državni praznici neradni su za državne službenike, ali privatnici i te kako rade, bez obzira na to da li je praznik ili ne", kaže Marinković za BBC.

Većina praznika radna je za Ivanu Krstić.

Zaposlena je u jednoj beogradskoj prodavnici i bez obzira na to da li su praznici radni ili ne, misli da ih ima malo.

„Mnogo poznatih ličnosti zaslužuje da ima svoj dan. Na pamet mi pada Nebojša Glogovac. On nije istorijska ličnost, ali mislim da on i ljudi poput njega zaslužuju svoj dan."

Kaže da je zbog toga što se u privatnom sektoru praznici često ne poštuju izgubila svest o tome koliko ih je.

Vest o Danu Ćirila i Metodija ju je obradovala.

„Lepo je što ustanovljavamo taj praznik i u redu je da bude radni dan."